[{"text_idx": "#000007", "text": "Yn cyflwyno rhifyn Gorffennaf Y Traethodydd"}, {"text_idx": "#000008", "text": "Gan mlynedd yn o\u0302l i eleni y ganed yr ysgolhaig a\u2019r arweinydd crefyddol dylanwadol R. Tudur Jones, ac yn rhifyn Gorffennaf o\u2019r Traethodydd ceir ysgrif gan y golygydd yn dwyn ei gyfraniad i gof ac yn tafoli ei waith. Bydd llawer o ddarllenwyr [email protected] fel darllenwyr Y Tyst yn cofio amdano ac nid hwyrach yn ddyledus iddo am yr hyn a gyflawnodd mewn oes gyfan o ymroddiad dros fuddiannau\u2019r ffydd yng Nghymru. Pleser yw cael talu teyrnged iddo fel hyn a dwyn ei waith i sylw cenhedlaeth na chafodd y fraint o\u2019i adnabod."}, {"text_idx": "#000009", "text": "Yn ogystal a\u0302\u2019r ysgrif deyrnged, mae Pryderi Llwyd Jones yn yr ail o\u2019i ysgrifau ar y pwnc, yn parhau i\u2019n goleuo ni ynghylch bywyd a gwaith George Herbert, y bardd o\u2019r Gororau. Cawsom wybod y tro o\u2019r blaen am droeon ei fywyd lliwgar yn y brifysgol ac yn y llys, a cheir mwy y tro hwn am nodweddion ei weinidogaeth fel offeiriad cefn gwlad mewn plwyf di-sylw, ac am athrylith ei awen. Fel y dywedwyd y tro diwethaf, mae cymhlethdodau\u2019r stori yn adlewyrchu cymhlethdodau personoliaeth sydd, fodd bynnag, yn swynol ryfeddol. Gwych o beth yw cael darllen amdano a\u2019r hyn sydd ganddo i\u2019w ddweud wrth ein cenhedlaeth rwyfus ni."}, {"text_idx": "#000010", "text": "Trwy law\u2019r Prifardd Meirion Evans y daeth ysgrif i law ar R. Silyn Roberts a\u2019r Delyneg. Rhan o draethawd ymchwil ei ddiweddar fab Geraint yw\u2019r ysgrif, traethawd na chyhoeddwyd hyd yma ond sy\u2019n gyfraniad gwir werthfawr i\u2019n dealltwriaeth o feirdd rhamantaidd dadeni llenyddol dechrau\u2019r ugeinfed ganrif. Yn ogystal a\u0302\u2019n cyfarwyddo ni yn y maes, mae\u2019r ysgrif yn deyrnged i ysgolhaig disglair a gollasom lawer yn rhy gynnar. Braint eto yw cyhoeddi\u2019r ymdriniaeth hon."}, {"text_idx": "#000011", "text": "Cyfrol sydd wedi achosi cryn drafodaeth yn ystod y misoedd diwethaf yw Ysbryd Morgan: Adferiad y Meddwl Cymreig gan yr athronydd ifanc Huw L. Williams, ac amheuthun yw medru rhoi llwyfan i ddeialog ystyrlawn a chraff rhwng yr awdur a dau o\u2019i gyfoeswyr, sef Carwyn Graves a Dewi Alter. Pelagius, y mynach Brythonig o\u2019r bedwaredd ganrif, yw \u2018Morgan\u2019 y teitl, er bod islais Morgan arall, sef y piwritan radical Morgan Llwyd i\u2019w glywed yn yr ymgomio hefyd. Beth yw\u2019r \u2018meddwl Cymreig\u2019, a beth sydd ganddo i\u2019w ddweud wrthym yn nhrydydd degad yr unfed ganrif ar hugain? Cewch eich goleuo gan y drafodaeth ddeallus hon, a\u2019ch herio yr un pryd."}]